Var orðin leið á að finna engin strákaföt Erna Karla Guðjónsdóttir opnaði í lok síðasta árs vefverslunina Gjugg.is en Erna flutti nýverið heim til Akraness eftir að hafa verið búsett í New York um árabil . Í versluninni býður hún Íslendingum hágæða barnafatnað og –vörur sem hún flytur inn frá Bandaríkjunum . “ Þetta kom nú aðallega til af því að ég var orðin svo leið á því hvað úrvalið af strákafötum var lélegt , ” segir Erna Karla og hlær en hún á tvo stráka , Úlf sem er 5 ára og Grím sem er 2 ára . Þriðja barnið er væntanlegt í heiminn á næstu dögum . “ Svo var ég líka orðin þreytt á því hvað mér fannst föt endast stutt og langaði að bjóða upp á hágæðafatnað á góðu verði . ” Á heimasíðunni býður Erna upp á föt á börn á aldrinum 0 - 8 ára , kerrupoka , ungbarnaskó og fleira . Vöruúrvalið á enn eftir að aukast því fljótlega munu bætast við sérsmíðaðir skartgripir fyrir börn . Eiginmaður Ernu , Gunnlaugur Orri Finnbogason , er gullsmiður að mennt en hann hefur starfað í New York undanfarin ár . “ Okkur langar að bjóða upp á dálítið öðruvísi skartgripi fyrir börn , íslenska og sérsmíðaða , ” segir Erna . Hún segir viðtökurnar við Gjugg.is hafa verið vonum framar . “ Ég hef ekkert auglýst að ráði en viðtökurnar hafa verið frábærar . Kerrupokarnir hafa verið sérstaklega vinsælir , ” segir hún . “ Ég hef lagt mjög mikið upp úr góðri þjónustu og fólk hefur lýst yfir ánægju sinni með það . Við bjóðum bæði fría heimsendingu á vörum og endurgreiðslu ef fólk er ekki ánægt með vöruna . ” Erna útilokar ekki að færa út kvíarnar í náinni framtíð . “ Vefverslun er ágætis leið til að byrja auk þess sem þetta gefur mér möguleikann á að vera meira heima með börnunum . En það hefur alltaf verið inni í myndinni að finna gott húsnæði og opna verslun í framhaldinu . ”